梅林分韵得作字
作者：呂商隠
朝代：宋

paragraphs: 一樹知獨秀，十里方出郭。
江流浩清冷，露氣凝淒薄。
胡爲此行色，疲馬外踴躍。
玄冥正擅令，植物困摇落。
喜見南北枝，粲然秀冰壑。
千林色輝映，百畝香旁礴。
首破春風荒，獨傲清雪虐。
坐令芳信傳，芬菲到羣萼。
如一君子信，茹連俱有託。
相期飲此意，浩蕩放杯酌。
更應護攀折，嘉實須若若。
終收調鼎功，傅巖真可作。
持問縉雲老，一尊笑相酢。